Papersnake/gushiwen huggingface dataset:
黄鹤楼
邝露（明代）

汉阳芳树古今情，逐客南浮雁北征。天尽水连巴子国，月明人在武昌城。

白云依旧过全楚，黄鹄何年控太清。日暮数峰青似染，九疑无恙隔湘英。
塔山作
徐照（宋代）

东岸沙新淤，西村半失田。
夕阳明望外，寒雁落愁边。
懒下遮风帽，谁添买酒钱。
小坡人不渡，灯火压潮船。
自咏 其二
蔡戡（宋代）

浮生一梦疾南柯，白发人间所阅多。土木形骸齐物我，萍蓬踪迹惯风波。

可怜造化小儿耳，其奈痴顽老子何。毁誉是非何足较，百年颜蹠共山阿。
待月
孔平仲（宋代）

初宵待月先扫门，虽未出海光照垣。皎然辉采更无壅，比之常夕尤清妍。

星辰不复争芒角，河汉自合收波澜。久之黮黪若蒙垢，坌起四隅阴气繁。

人心赏玩欲竟夕，嗟哉顷刻已自昏。如何更使魑魅畏，岂非已被虾蟆吞。

纷纷庭华堕如雨，训狐骑屋貌甚尊。乘幽挟晦彼固喜，使之如此亦有缘。

岂无蛇虺出当道，不如青灯坐前轩。以书自围恣所取，黄卷圣贤聊可言。
玩花与卫象同醉
司空曙（唐代）

衰鬓千茎雪，他乡一树花。今朝与君醉，忘却在长沙。
上海喜晤陈伯严
黄遵宪（清代）

飒飒秋风夜气深，照人寒月肯来临。矶头黄鹄重相见，海底鳗鱼未易寻。

大地山河悲缺影，中年丝竹动欢心。横流何处安身好？从子商量抱膝吟。
次韵和李舍人拜命书怀寄馆殿旧僚之什
杨亿（宋代）

拜命入星垣，偏承圣主恩。
黄扉陪汉相，彩笔代尧言。
佩玉天颜近，籯金世望喧。
下僚今隔品，云路仰高轩。
次韵斯远五首 其二
韩淲（宋代）

遥遥山囿井泉傍，花气蜂翻蝶作狂。一阵晚风相著莫，剩题幽句未全亡。
夏日泛舟
袁宏道（明代）

泛泛鵁鶄近，深深雀鹳闻。空潭不受暑，野竹半捎云。

公子收行盖，佳人晒舞裙。垂杨乱荇藻，日色冷纷纷。
广川舟中与东桥酌别次韵三首 其三
边贡（明代）

愧我蒹葭质，倚君琼树姿。遥怜共飘泊，且复笑栖迟。

秀句推先达，高言戒独危。江蓠照雪月，秋谷有深期。
题徐衡仲西窗诗编
杨万里（宋代）

江东诗老有徐郎，语带江西句子香。
秋月春花入牙颊，松风涧水出肝肠。
居仁衣钵新分似，吉甫波澜并取将。
岭表旧游君记否，荔枝林里折桄榔。
宿屺瞻夜赋
马廷鸾（宋代）

咿轧篮舆度晓岑，抚今怀昔泪淋淫。
蓼莪老去仍追诵，常棣新来又废吟。
有恨台瓜随蔓尽，无情涧藻与波沉。
僧窗月苦夜无寐，莫咏儿寒动母心。
南都 其四
区大相（明代）

名都一何绮，钟阜据玄湖。万国舟车辏，千官剑佩趋。

翠华游凤辇，碧殿想龙图。盛德兴王地，元为天下枢。
谒范文正公祠
蔡槃（宋代）

半龛遗像饰貂蝉，往事犹思庆历前。
未说两朝亲捧日，且言一历独擎天。
山林付与书生管，香火当同信史传。
独恨军中无此老，如今西贼又侵边。
积雪未晴正旦朝贺大庆殿口号八章
程公许（宋代）

凝旒忧顾念三边，诏撤鳌山罢秩筵。
天眷仁明宜悔祸，眼看千里息烽烟。
宫词一百首 其二十五
岳珂（宋代）

金门内使走天街，当殿亲收宰相才。一榜尽除州别驾，谢恩未了杏园开。
和刘后村梅花百咏 其三十八
方蒙仲（宋代）

雪破白时惊臈早，雨肥红处已春归。到头不识东皇面，看尽蜂黄蝶粉飞。
自水沙连由鲤鱼尾穿山至斗六门 其一
陈肇兴（清代）

一线羊肠路，东南锁钥存。地连沧海尽，山压阵云昏。

落日沙连渡，秋风斗六门。谁知遗毒螫，群盗尚蜂屯。
次程斗山村居韵十首
杨公远（宋代）

萧洒园池上，依然一故庐。
苍苔封曲迳，老鹤伴閒居。
计拙身还逸，颜酡鬓任疎。
日长无个事，穷达儘教渠。
赠别王少府擢任比部
郭谏臣（明代）

佐郡馀三载，徵书正及期。遥乘青雀舫，前赴白云司。

落日孤帆远，清风一鹤随。东南民利病，应达九重知。
摸鱼儿（玉林君为遗蜕山中桃花赋也。花与主人，何幸如之，用韵和谢）
冯取洽（宋代）

叹刘郎、那回轻别，霏霏三落红雨。玄都观里应遗恨，一抹断烟残缕。愁望处。想雾暗云深，忘却来时路。新花旧主。记刻羽流商，裁红翦翠，山径日将暮。

空枝上，时有幽禽对语。声声如问来否。人生行乐须闻健，衰老念谁免此。吾所与。在溪上深深，锦绣千花坞。何时定去。但对酒思君，呼儿为我，频唱小桃句。
因书寄黄子耕六言三首
赵蕃（宋代）

忽有长沙使至，为传江右书来。
茅屋于时已黑，青灯为尔频开。
句
罗颖（唐代）

嫚侮群豪夸大度，可怜容得辟阳侯。
苏轼偃松图
乾隆（清代）

东坡先生倔强人，画禅笔阵皆相似。
秃毫特写老松枝，老松枝偃性不死。
譬如壮士头可断，古心劲节焉肯毁。
磕敲应作青铜声，虚堂谡谡寒涛起。
和王楠村惠麓冶春词原韵四首 其四
盛镛（明代）

池边细语启朱唇，影拂春波避锦麟。日午风和花气煖，莺声醉煞过桥人。
文与可画筼筜谷偃竹记
苏轼（宋代）

竹之始生，一寸之萌耳，而节叶具焉。自蜩腹蛇蚹以至于剑拔十寻者，生而有之也。今画者乃节节而为之，叶叶而累之，岂复有竹乎？故画竹，必先得成竹于胸中，执笔熟视，乃见其所欲画者，急起从之，振笔直遂，以追其所见，如兔起鹘落，少纵则逝矣。与可之教予如此。予不能然也，而心识其所以然。夫既心识其所以然而不能然者，内外不一，心手不相应，不学之过也。故凡有见于中而操之不熟者，平居自视了然，而临事忽焉丧之，岂独竹乎？子由为《墨竹赋》以遗与可曰：“庖丁，解牛者也，而养生者取之；轮扁，斫轮者也，而读书者与之。今夫夫子之托于斯竹也，而予以为有道者，则非邪？”子由未尝画也，故得其意而已。若予者，岂独得其意，并得其法。

与可画竹，初不自贵重，四方之人，持缣素而请者，足相蹑于其门。与可厌之，投诸地而骂曰：“吾将以为袜！”士大夫传之，以为口实。及与可自洋州还，而余为徐州。与可以书遗余曰：“近语士大夫，吾墨竹一派，近在彭城，可往求之。袜材当萃于子矣。”书尾复写一诗，其略云：“拟将一段鹅溪绢，扫取寒梢万尺长。”予谓与可：“竹长万尺，当用绢二百五十匹，知公倦于笔砚，愿得此绢而已！”与可无以答，则曰：“吾言妄矣，世岂有万尺竹哉？”余因而实之，答其诗曰：“世间亦有千寻竹，月落庭空影许长。”与可笑曰：“苏子辩矣，然二百五十匹绢，吾将买田而归老焉。”因以所画《筼筜谷偃竹》遗予曰：“此竹数尺耳，而有万尺之势。”筼筜谷在洋州，与可尝令予作《洋州三十咏》，《筼筜谷》其一也。予诗云：“汉川修竹贱如蓬，斤斧何曾赦箨龙。料得清贫馋太守，渭滨千亩在胸中。”与可是日与其妻游谷中，烧笋晚食，发函得诗，失笑喷饭满案。

元丰二年正月二十日，与可没于陈州。是岁七月七日，予在湖州曝书画，见此竹，废卷而哭失声。昔曹孟德祭桥公文，有车过腹痛之语。而余亦载与可畴昔戏笑之言者，以见与可于予亲厚无间如此也。
即事
舒岳祥（宋代）

麦熟南风挂衲畦，山禽快活晓来啼。
中分草色柴车路，半压藤来石步豀。
茅屋数家深避马，竹林三里远闻鸡。
荒村得句将谁赠，墙壁还随即事题。
吴子野绝粒不睡，过作诗戏之，芝上人、陆道士皆和，予亦次其韵
苏轼（宋代）

聊为不死五通仙，终了无生一大缘。独鹤有声知半夜，老蚕不食已三眠。

怜君解比人间梦，许我时逃醉后禅。会与江山成故事，不妨诗酒乐新年。
寄题瑞昌簿厅景苏堂墨竹
释道璨（宋代）

一叶复一叶，世道几翻覆。
一点复一点，书脉要接续。
亲见长公来，一节不肯曲。
见竹如见公，北麓能不俗。
回首熙丰间，几人愧此竹。
翰墨直枝叶，点化到草木。
即事
孔平仲（宋代）

久病情怀已索然，况当景气似秋天。书窗静滴芭蕉雨，吟砌轻笼薜荔烟。

云结繁阴低远岫，风排白浪满平川。多愁无计堪消遣，斗酒浇成一觉眠。
郴江百咏并序·郴江口
阮阅（宋代）

扁舟斗转急如飞，对此令人忆退之。
不但郴江有佳句，叉鱼祷雨尽留诗。
怀归呈林锦峰使君 其一
区次颜（明代）

敝裘怜岁月，羸马倦西东。祇笑徇时拙，非关泣路穷。

瞻云千里目，去国一帆风。征逐浑何事，茫茫只梦中。
辛司法宅观妓（一作王勣诗）
王绩（唐代）

南国佳人至，北堂罗荐开。长裙随凤管，促柱送鸾杯。

云光身后荡，雪态掌中回。到愁金谷晚，不怪玉山颓。
由真隐至枕峰寺
喻良能（宋代）

野外初凉冷，征衫亦未重。
檀栾溪上竹，勃窣道边榕。
秋意撩人切，岚光泼眼浓。
更寻天竺寺，却忆此高峰。
大涤洞留题 其一
赵汝諿（宋代）

坡老吟来今几龄，翠蛟飞舞若天成。栏干小倚挥觞处，最爱泉声乱雨声。
俞荪墅 其四
陈著（宋代）

人生无足处，知足是良方。自种荪成墅，时同云出乡。

江湖残梦杳，山谷本心长。回首门前事，风潮战石塘。
引镜
游九言（宋代）

引镜忽自照，山野良足嗤。
定无貂蝉冠，罩此麋鹿姿。
寒饥走世路，须发罥蚕丝。
归来频自叹，久别舍前溪。
输与傍邻子，钓舸弄涟漪。
空怀万卷富，共叹三纲欹。
秋原山杳杳，脱叶风披披。
早路已相失，好取桑榆西。
竹枝词·荷叶田田柳叶垂
陈荐夫（明代）

荷叶田田柳叶垂，千船万船多女儿。
与郎暗约花间去，不唱《竹枝》知是谁。
闻赣兵已驻万安
刘崧（元代）

自有重滩险，还屯外邑兵。江春舟楫便，城晚旆旌明。

蚁聚方连势，鲸吞竟败盟。悠悠岐路叹，万一慰民情。
春昼偶成
朱淑真（宋代）

默默深闺掩昼关，简编盈案小窗寒。却嗟流水琴中意，难向人前取次弹。
送僧归漳州
吕温（唐代）

几夏京城住，今朝独远归。修行四分律，护净七条衣。

溪寺黄橙熟，沙田紫芋肥。九龙潭上路，同去客应稀。
杪秋夜直
郑畋（唐代）

蕊宫裁诏与宵分，虽在青云忆白云。

待报君恩了归去，山翁何急草移文。
东丘田家
黎庶昌（清代）

川原尽坡陀，历落不成井。人家占深曲，林木互修永。

或非西瀼居，疑是愚谷境。鸡犬会鸣吠，烟火杂村岭。

山深俗多醇，地僻气逾静。秋清霜露饶，稻获水云冷。

残花倚空篱，凉月照疏影。永念荷锄人，宵绹惜光景。
题扇画东坡
陈著（宋代）

形神雪山松，衣巾赤壁风。
望之凛凛然，扫退炎尘红。
雪后和答朱孔炎并寄方允治
欧大任（明代）

何因授简上平台，朱邸参差夕照开。积雪流从桐柏下，白云飞度大梁来。

校书刘向今方远，典礼孙通尚未回。千载汉家逢盛事，一时人待宛都才。
暑中得雨
黎粤俊（明代）

一雨从东至，参差过竹帘。池香花气聚，砌碧水光潜。

病况閒中减，吟心爽后添。田畬方作粒，相对喜廉纤。
献乔侍郎
李中（五代）

位望谁能并，当年志已伸。人间传凤藻，天上演龙纶。

贾马才无传，褒雄誉益臻。除奸深系念，致主迥忘身。

谏疏纵横上，危言果敢陈。忠贞虽贯世，消长岂由人。

慷慨辞朝阙，迢遥涉路尘。千山明夕照，孤棹渡长津。

杜宇声方切，江蓠色正新。卷舒唯合道，喜愠不劳神。

禅客陪清论，渔翁作近邻。静吟穷野景，狂醉养天真。

格论思名士，舆情渴直臣。九霄恩复降，比户意皆忻。

却入鸳鸾序，终身顾问频。漏残丹禁晓，日暖玉墀春。

鉴物心如水，忧时鬓若银。惟期康庶事，永要叙彝伦。

贵贱知无间，孤寒必许亲。几多沈滞者，拭目望陶钧。
次韵石湖居士游虎丘
陈造（宋代）

山灵知我欲巾车，岫幌云扃已袚除。
竹葆松幢平几席，碧烟红袚认林庐。
饭分禅供清无敌，饮属诗流兴有馀。
莫话长安牢落客，付渠尘土曳长裾。
惊秋
喻凫（唐代）

莺啭才间关，蝉鸣旋萧屑。如何两鬓毛，不作千枝雪。
摘果
李昭玘（宋代）

霜静百果熟，采摘将荐新。贮之黄金盘，绚烂如星陈。

苞縢待嘉客，培溉昔已勤。君子务种德，所成非一身。

公家有令恩，饤坐多惊人。累累万石富，长笑木奴贫。
题毕直合翻经图三首
陈造（宋代）

中原正朔合天王，细读遗书瘿作囊。
老子披图揩病眼，为公重炷石炉香。
题损轩不二门图步净名韵
陈宝琛（清代）

开径延三益，循溪署八愚。岁寒寻保社，禅缚笑臞儒。

不饮奇嫌问，无金墓懒谀。计成投畚遁，绪触拔钗沽。

瓶钵真居士，衣冠一野夫。忏堂甘刬草，慧海誓乘桴。

狂象驯依圯，翔鸾铩就笯。花沾迦叶体，雪媚藐姑肤。

柏树还生子，优昙总恋柎。那曾僧气足，遍道净缘劬。

初地诚回向，诸天想唯俞。塔铃通译语，台镜豁尘污。

出入谁司键，推敲讵待符？座充摩诘室，斋抵步兵厨。

索索诗魔退，凉凉酒疟苏。杜机皈怖鸽，幻迹悟飞凫。

到此题从凤，其间隐即蛛。终同守城墨，遑作泣歧朱？

可忆趋京辇，频年侍阙觚。拘留桑下宿，蹭蹬棘中途。

风雪过茶董，江湖话木奴。说经当席夺，咏史又船租。

未种花盈县，徒贻水满盂。脱身辞请谒，容膝学跏趺。

独寐宁妨寤，卬须枉见呼。祇园随喜施，息壤劫盟俱。

蔬饭匆匆具，蒲团个个铺。韬名期蛰豹，伺影戒逢狐。

宗派商师友，行藏杂钓屠。纵殊夫子瓮，颇类市公壶。

震旦方灰劫，恒沙矧蕞躯。再中回日愿，万变看云图。

石鼓泉应歇，山楼月太孤。傥来收橡实，相对饵松腴。

定律深心护，空轮悉力扶。圆关探锁钥，静籁领笙竽。

般若何生灭，阎浮自混渝。繄予常住否，微佛曷归乎？

闻梵知先觉，移文忍厚诬。汪罗香火在，蛩駏莫愁无。
偈公六十五首
释咸杰（宋代）

生铁铸牛头，牵犁还拽杷。
智者笑忻忻，愚人惊怪差。
古往今来几百年，更向鬼门重贴卦。
宿太平观
綦毋潜（唐代）

夕到玉京寝，窅冥云汉低。魂交仙室蝶，曙听羽人鸡。

滴沥花上露，清泠松下谿.明当访真隐，挥手入无倪。
题画卷
李处权（宋代）

平生丘壑几欲颠，谁使老来逢郑虔。
苍须对我三千尺，黑头听郑十八年。
已有霜雪入晏座，宁无风雷浮屋椽。
个中得句不敢吐，可人何许心悠然。
纳孙妇钱氏亲会致语口号
史浩（宋代）

夹路红榴取次芳，三槐嫩绿影交相。解装初憩簪缨客，肆席爰开衮绣堂。

西子随车腾懿德，东床择婿得仙郎。一卮何止千秋祝，更伫鸣驺下帝乡。
资福清轩
许景衡（宋代）

偶过清轩坐饷时，道人煮茗索题诗。红尘六月门前路，疏雨泠泠滴小池。
江上四首
王令（宋代）

江头风平可照水，衣冠面目略相似。
与我同笑固相喜。何用妄携客子来，
不可与语祗相视。
望海潮·山光凝翠
沈唐（宋代）

山光凝翠，川容如画，名都自古并州。箫鼓沸天，弓刀似水，连营十万貔貅。金骑走长楸。少年人一一，锦带吴钩。路入榆关，雁飞汾水正宜秋。追思昔日风流。有儒将醉吟，才子狂游。松偃旧亭，城高故国，空馀舞榭歌楼。方面倚贤候。便恐为霖雨，归去难留。好向西溪，恣携弦管宴兰舟。
织图二十四首·缫丝
楼璹（宋代）

连村煮茧香，解事谁家娘。
盈盈意媚灶，拍拍手探汤。
上盆颜色好，转轴头绪长。
晚来得少休，女伴语隔墙。
蒙城县斋
王渥（金朝）

谷雨连朝没麦场，官粮未入长官忙。阶庭有雨青鞋闹，牢户无人白日长。
题乾洞
连文凤（宋代）

何人凿破云烟壑，百丈云烟生节角。
解衣盘礴坐山风，一片松花半空落。
诉衷情
晏几道（宋代）

都人离恨满歌筵。清唱倚危弦。星屏别后千里，更见是何年。

骢星稳。绣衣鲜，欲朝天。北人欢笑，南国悲凉，迎送金鞭。
代寿山答孟少府移文书
李白（唐代）

淮南小寿山谨使东峰金衣双鹤，衔飞云锦书於维扬孟公足下曰：“仆包大块之气，生洪荒之间，连翼轸之分野，控荆衡之远势。盘薄万古，邈然星河，凭天霓以结峰，倚斗极而横嶂。颇能攒吸霞雨，隐居灵仙，产隋侯之明珠，蓄卞氏之光宝，罄宇宙之美，殚造化之奇。方与昆仑抗行，阆风接境，何人间巫、庐、台、霍之足陈耶？

昨於山人李白处，见吾子移白，责仆以多奇，叱仆以特秀，而盛谈三山五岳之美，谓仆小山无名无德而称焉。观乎斯言，何太谬之甚也？吾子岂不闻乎？无名为天地之始，有名为万物之母。假令登封禋祀，曷足以大道讥耶？然皆损人费物，庖杀致祭，暴殄草木，镌刻金石，使载图典，亦未足为贵乎？且达人庄生，常有馀论，以为斥鷃不羡於鹏鸟，秋毫可并於太山。由斯而谈，何小大之殊也？

又怪於诸山藏国宝，隐国贤，使吾君榜道烧山，披访不获，非通谈也。夫皇王登极，瑞物昭至，蒲萄翡翠以纳贡，河图洛书以应符。设天纲而掩贤，穷月竁以率职。天不秘宝，地不藏珍，风威百蛮，春养万物。王道无外，何英贤珍玉而能伏匿於岩穴耶？所谓榜道烧山，此则王者之德未广矣。昔太公大贤，傅说明德，栖渭川之水，藏虞虢之岩，卒能形诸兆朕，感乎梦想。此则天道闇合，岂劳乎搜访哉？果投竿诣麾，舍筑作相，佐周文，赞武丁，总而论之，山亦何罪？乃知岩穴为养贤之域，林泉非秘宝之区，则仆之诸山，亦何负於国家矣？

近者逸人李白，自峨眉而来，尔其天为容，道为貌，不屈已，不干人，巢、由以来，一人而已。乃蚪蟠龟息，遁乎此山。仆尝弄之以绿绮，卧之以碧云，漱之以琼液。饵之以金砂，既而童颜益春，真气愈茂，将欲倚剑天外，挂弓扶桑。浮四海，横八荒，出宇宙之寥廓，登云天之渺茫。俄而李公仰天长吁，谓其友人曰：吾未可去也。吾与尔，达则兼济天下，穷则独善一身。安能餐君紫霞，荫君青松，乘君鸾鹤，驾君虬龙，一朝飞腾，为方丈、蓬莱之人耳？此则未可也。乃相与卷其丹书，匣其瑶琴，申管、晏之谈，谋帝王之术。奋其智能，愿为辅弼，使寰区大定，海县清一。事君之道成，荣亲之义毕，然後与陶朱、留侯，浮五湖，戏沧洲，不足为难矣。即仆林下之所隐容，岂不大哉？必能资其聪明，辅其正气，借之以物色，发之以文章，虽烟花中贫，没齿无恨。其有山精木魅，雄虺猛兽，以驱之四荒，磔裂原野，使影迹绝灭，不干户庭。亦遣清风扫门，明月侍坐。此乃养贤之心，实亦勤矣。

孟子孟子，无见深责耶！明年青春，求我於此岩也。
送演侄三首
李昴英（宋代）

五常百行异其名，腔子源头一个诚。
数马似愚宁过谨，悬鱼虽个却真清。
宽和爱众众同爱，骄倨轻人人所轻。
诗好何如动业好，旂常元不载诗声。
悼觉庵 其一
释慧空（宋代）

石人生子便英灵，胎发未除先老成。不读五经并十史，一言才出万人惊。
题郑昭甫写张骞乘槎图
林鸿（明代）

衮衮黄河天上来，茂陵底事望蓬莱。
早知转望乘槎便，虚筑通天百尺台。
茶中杂咏 其三 茶笋
皮日休（唐代）

袖然三五寸，生必依岩洞。寒恐结红铅，暖疑销紫汞。

圆如玉轴光，脆似琼英冻。每为遇之疏，南山挂幽梦。
离别
邹佩兰（清代）

澹云微月映银河，料得双星别恨多。莫怪人间增怅望，从知天上也蹉跎。

金针争乞天孙巧，云锦停抛织女梭。底事盈盈隔秋水，一年只许一经过。
水乐洞
王镃（宋代）

一派宫商石壁中，此腔不与世人同。
分明水府真韶乐，几换兴亡曲未终。
新春词
郑獬（宋代）

小池春破玉玲珑，声触帘钩渐好风。
閒绕栏干掐花树，春痕已著半梢红。
酬处才上人
王禹偁（宋代）

我闻三代淳且质，华华人熙熙信佛。
茹蔬剃发在西戎，胡法不信干华风。
周家子孙何不肖，奢淫惛乱隳王道。
秦皇汉帝又杂霸，只以威刑取天下。
苍生哀苦不自知，从此中国思蛮夷。
无端更作金人梦，万里迎来万民重。
为君为相犹归依，嗤嗤聋俗谁信非。
若教都似周公时，生民岂肯须披缁。
可怜嗷嗷避征役，半入金田不耕织。
君子之道动即穷，亦有贤达藏其中。
上人来自九华山，叩门遗我琼瑶编。
铮铮五轴余百篇，定交仍以书为先。
书中不说经，文中不言佛，
有心直欲兴文物。感师自远来相亲，
为师画卦成同人。出门无咎非群分，
袈裟墨绶何足云。
江行
韩偓（唐代）

浪蹙青山江北岸，云含黑雨日西边。舟人偶语忧风色，

行客无西罢昼眠。争似槐花九衢里，马蹄安稳慢垂鞭。
送承甫兄往长阳山从学诗
项安世（宋代）

正月已暖春无寒，江深水浅沙觜乾。
东风日日送行客，我来踏遍江之干。
昨日送客东入浙，今日送客西入湾。
旁人但笑入湾拙，岂料此行人所难。
吾宗豪俊自天赋，已有名字登春官。
功名迫人不肯受，问官乞取三年闲。
尔来政恐未能免，挽首却入攀笼间。
挥金釃酒少时事，一笑昨梦何澜翻。
山中范蠡有孙在，老手未试人所叹。
幡然愿执弟子礼，拿舟自入长阳山。
人言此去几百里，井里萧索惟榛菅。
度君自沮君不顾，学贵就道宁求安。
闻猿莫起欲归想，见山只作为仁看。
但令此志久不堕，九里地里俱平宽。
归期已约槐花熟，努力加餐互相祝。
今年看我亦高飞，明年上林两黄鹄。
晓发昭应
项斯（唐代）

行人见雪愁，初作帝乡游。旅店开偏早，乡帆去未收。

灯残催卷席，手冷怕梳头。是物寒无色，汤泉正自流。
十八日上寿退赐坐十九日贡院锡宴二十一日紫
魏了翁（宋代）

蛾眉班卷戴花回，遥望君王玉色开。
画楯诸班谢茶酒，尻高首下一声雷。
金山杂诗 其三
祖观（清代）

未了丛林粥饭缘，生涯分付头边。担柴运米寻常事，压损诗人山字肩。
念奴娇
陈潜心（宋代）

梅峰孕秀，太仙翁、咫尺元宵三夕。盛德温温如玉粹，多少殊勋嘉绩。两拥朱幡，独清节，高谊真难屈。景疏堂下，台星长伴南极。
雅羡椿桂联芳，金章紫绶，拜舞欢声溢。福备宜高仁者寿，喜占人间八十。汉重申公，周登尚父，盛事今犹昔。九重注想，蒲车行聘遗逸。
和蔡彦文题虞伯生张伯雨倡和帖
杨维桢（元代）

髯驾已闻攀鼎水，劫灰又见话昆池。
剑藏玉几山中记，笔记玄卿天上碑。
旧谱紫霞吹鹤骨，新章白雪写乌丝。
逃身我未学仙去，何处还丹日月迟。
贺新郎（钱郭府判趋朝）
徐鹿卿（宋代）

解组轻千里。趁朝来、风高气爽，波平如砥。试问余恩深几许，江阔秋清无底。看两径、棠阴舞翠。明月归＿轻似叶，只梅花、香里诗千纸。端不愧，西江水。

谪仙才气兰亭字。更清姿雅度，修竹长松标致。官职几人曾此过，萱草春风谁似。任彩服、蹁跹娱戏。去此云霄真一握，算令公、勋业浑余事。中书考，从今始。

减字木兰花杜南安和昌仙词见示次韵酬之狂吟江浦。不食人间烟火语。韦曲名家。也试河阳一县花。

群仙推去。暂寄岭梅清绝处。笑俯清溪。只有清风明月知。
水调歌头（为方务德侍郎寿）
张孝祥（宋代）

紫橐论思旧，碧落拜除新。内家敕使，传诏亲付玉麒麟。千里江山增丽，是处旌旗改色，佳气郁轮襜。看取连宵雪，借与万家春。

建崇牙，开盛府，是生辰。十州老稚，都向今日祝松椿。多少活人阴德，合享无边长算，惟有我知君。来岁更今日，一气转洪钧。
自天竺度岭至五云寺询莲池上座不遇
王弘诲（明代）

龙宫临水国，鸟道入云萝。野旷江湖迥，松深风雨多。

息心依净域，疲足僵眠窝。遥忆东林社，攒眉未易过。
句 其一
何宗范（宋代）

辉赫唐封后，尊严宁隐初。
知识相问多以封州气候宽凉为言大暑中因念退之云郴之为州在岭之上中州清淑之气于是焉穷矣封州去郴又几里
郑刚中（宋代）

退之序郴阳，水驶山不平。中州清淑气，至此郁以停。

封州在炎方，更过郴几程。不瘴已甚幸，谓凉兹岂情。

山穷人尽瘦，草茂虎公行。浓云从地起，地气还相蒸。

霔雨洞洗之，十日不得清。闭门坐小室，攲尊视馀倾。

见酒暂欢喜，孤吟步中庭。炎燠亦何有，感恩泪纵横。
诗偈 其一二九
庞蕴（唐代）

世人皮上黠，心里没头痴。他贪目前利，焉知已后非。

谩胡欺得汉，誇道手脚迟。走向见阎老，倒拖研米槌。

恐君不觉悟，今日报君知。
咏史上·王昭君
陈普（宋代）

昭阳柘馆贮歌儿，恨杀陈汤斩郅支。
胡草似人空好色，春光不到二阏氏。
赠陈颂南
梅曾亮（清代）

慰客车多似水流，左迁君自百无忧。同官何意遭阎奉，直疏曾闻继道州。

若访石牛犹早计，且歌金马亦良谋。书衔从此称光禄，谢鲍诗声让一头。
黄州第七
文天祥（宋代）

桓桓陈将军，东屯大江北。
化作虎与豺，楚星南天黑。
景祐以后乐章六首 其二 酌献用《厚安》。
郊庙朝会歌辞（宋代）

祥标曾麓，德合方仪。万邦展养，九御蒙慈。孝恭祊祏，美播声诗。

淑灵顾享，申锡维祺。
经乱泛舟甘溪作呈同侣
梁观（明代）

久无閒兴到溪村，旧友同游不半存。山色几曾离钓艇，潮声空自过僧门。

路经兵后桥梁断，林有人来鸟雀喧。身外问谁归计得，樵渔相笑未开言。
十二月初一日得梅一枝绝奇戏作长句今年於是
陆游（宋代）

高标已压万花群，尚恐娇春习气存。
月兔捣霜供换骨，湘娥鼓瑟为招魂。
孤城小驿初飞雪，断角残钟半掩门。
尽意端相终有恨，夜寒皴玉倩谁温？
再赋得鱼
王世贞（明代）

湖海群分寄，悠然意与深。相教惟出入，于道有浮沉。

未展垂天翼，犹纡立极心。宁知子非我，聊复恋蹄涔。
思归乐
元稹（唐代）

山中思归乐，尽作思归鸣。尔是此山鸟，安得失乡名。

应缘此山路，自古离人征。阴愁感和气，俾尔从此生。

我虽失乡去，我无失乡情。惨舒在方寸，宠辱将何惊。

浮生居大块，寻丈可寄形。身安即形乐，岂独乐咸京。

命者道之本，死者天之平。安问远与近，何言殇与彭。

君看赵工部，八十支体轻。交州二十载，一到长安城。

长安不须臾，复作交州行。交州又累岁，移镇广与荆。

归朝新天子，济济为上卿。肌肤无瘴色，饮食康且宁。

长安一昼夜，死者如陨星。丧车四门出，何关炎瘴萦。

况我三十二，百年未半程。江陵道涂近，楚俗云水清。

遐想玉泉寺，久闻岘山亭。此去尽绵历，岂无心赏并。

红餐日充腹，碧涧朝析酲。开门待宾客，寄书安弟兄。

闲穷四声韵，闷阅九部经。身外皆委顺，眼前随所营。

此意久已定，谁能求苟荣。所以官甚小，不畏权势倾。

倾心岂不易，巧诈神之刑。万物有本性，况复人性灵。

金埋无土色，玉坠无瓦声。剑折有寸利，镜破有片明。

我可俘为囚，我可刃为兵。我心终不死，金石贯以诚。

此诚患不至，诚至道亦亨。微哉满山鸟，叫噪何足听。
缆船苦风戏题四韵奉简郑十三判官
杜甫（唐代）

楚岸朔风疾，天寒鸧鸹呼。涨沙霾草树，舞雪渡江湖。

吹帽时时落，维舟日日孤。因声置驿外，为觅酒家垆。
宝盖山
赵永嘉（宋代）

青山吐出白龙开，我是地仙赵秀才。
嘉善有鱼餐得去，永嘉有虎唤能来。
盆池
欧阳修（宋代）

西江之水何悠哉，经历灨石险且回。
余波拗怒犹涵澹，奔涛击浪常喧豗。
有时夜上滕王阁，月照净练无纤埃。
杨阑左里在其北，无风浪起传古来。
老蛟深处厌窟穴，蛇身微行见者猜。
呼龙沥酒未及祝，五色粲烂高崔嵬。
忽然远引千丈去，百里水面中分开。
收踪灭迹莫知处，但有雨雹随风雷。
千奇万变聊一戏，岂顾溺死为可哀。
轻人之命若蝼螘，不止山岳将倾颓。
此外鱼虾何足道，厌饫但觉腥盘杯。
壮哉岂不快耳目，胡为守此空墙隈。
陶盆斗水仍下漏，四岸久雨生莓苔。
游鱼拨拨不盈寸，泥潜日炙愁暴鳃。
鱼诚不幸此局促，我能决去反徘徊。
咏牡丹
王溥（宋代）

枣花至小能成实，桑叶虽柔解吐丝。
堪笑牡丹如斗大，不成一事又空枝。
寿周提刑二首
吴泳（宋代）

自乞银符守汉嘉，就持汉节问梅花。
庭扉讼少閒微棘，堰水流多沤紵麻。
论击回邪羝触角，化销强暴鼠无牙。
更看植杖扶犁叟，清议依前说使家。
送李公恕赴阙
苏轼（宋代）

君才有如切玉刀，见之凛凛寒生毛。
愿随壮士斩蛟蜃，不愿腰间缠锦绦。
用违其才志不展，坐与胥吏同疲劳。
忽然眉上有黄气，吾君渐欲收英髦。
立谈左右俱动色，一语径破千言牢。
我顷分符在东武，脱略万事惟嬉遨。
尽坏屏障通内外，仍呼骑遭为马曹。
君为使者见不问，反更对饮持双螯。
酒酣箕坐语惊众，杂以嘲讽穷诗骚。
世上小儿多忌讳，独能容我真贤豪。
为我买田临汶水，逝将归去诛蓬蒿。
安能终老尘土下，俯仰随人如桔槔。
西岩寺六题 其六 雪台
郭祥正（宋代）

一壑飞晴瀑，双崖控蛰龙。欲知台上雪，六月是三冬。
【南吕】一枝花_【南吕】一
沈禧（元代）

【南吕】一枝花廷仪公子实当代都督李公之家嗣也。器宇宏达，才华瞻敏，
百氏之书，靡不该浃；至于龙韬虎略，不待言而可知也。及乎礼贤下士，彬彬然
诚有儒者之风，不以富贵而骄慢于人，以是人皆景仰而乐与之游。今年冬适过吴
门，解鞍旅馆，予得获见，遂即倾盖，欢若平生。于是宿留，命酌于小楼之上，
鸣琴赋诗，放歌剧饮，以罄一时之欢。既而出诸名公所赠词章乐府以示予且咏然，
其辞气雄伟，风调清越，不觉使人技痒。愧予无似，曷克窥其阃奥而闯其藩篱哉。
兹不自揣，勉述〔南吕〕一阕以呈。校诸杰作，固不能模楷其万一，然于期望之
私，庶几有在焉。
瑶台上品仙，麟阁中人物。胸襟开宇宙，器量溢江湖。声振寰区，会见悬鱼
袋，行看佩虎符。锦みま人跨凤侣，金蹀躞马骤龙驹。
【梁州】诗裁囊锦奚奴捕，醉压雕鞍侍女扶。看花南陌归来暮。香尖满路，
月色盈衢。歌钟簇拥，珠翠萦纡。辕门画戟森成列，戍阁铜龙漏滴初，转氍毹红
铺锦褥。灿金莲光摇银炬，击琅声碎珊瑚。醉乎，玉奴。流苏帐暖春风度，雪
儿歌红指舞。一刻千金未肯孤，洞府仙都。
【余音】玉鞭骄马游荆楚，锦缆牙樯下汴吴，解垢琴书客窗遇。学能周鲁，
才兼文武，伫看袭爵封侯快陛补。　题张思恭“望云思亲卷”时父母已殁矣（并序）
吾乡张思恭尝持“望云思亲诗卷”征予诗。予嘉思恭之意，遂赋五言古诗一
首，已归之矣。兹复请余词，将欲揭者座隅而朝夕歌咏之，以示不忘亲之故也。
大唐梁公仁杰为并州法曹时，登太行见白去孤飞，因指曰：“吾亲舍在其下。”
云移乃去。此梁公思亲于在堂之日。矧今思恭望云思亲于既殁之后，其孝也为何
如哉！予益嘉恭之孝且纯也，故不辞而复述〔南吕〕词一阕以贻之。
人为万物灵，孝乃一身本。贤愚均化育，今古重彝伦。敬祖尊亲，晨昏宜定
省，冬夏问寒温。看古来孝诸贤俊，到如今青史流芳世不湮。
【梁州】且休说唐时仁杰专前美，谁知道晋代张翰有远孙。家居积祖松陵隐。
双亲沦殁，一念犹存。既归黄壤，望断白云。我则见卷舒触石生肤寸，我则见变
化从龙出厚坤。云来时好着我搅断柔肠，云聚处好着我结愁成阵，云飞时好着我
飘散心神。泪痕，满巾。恨无羽翼能飞奋，越思忖越愁闷。怎得吾亲更返魂，报
答深恩。
【余音】云横岭岫连丘陇，云锁松揪掩墓门。云来云往何时尽？孝心未伸，
孝思怎忍？留取个孝行名儿做标准。　七月初六日为施以和寿
长生境上仙，仁寿乡中叟。七贤林下客，九老会中俦。绀发青眸，适兴娱诗
酒，忘情狎鹭鸥。拣林泉胜处遨游，乐桑榆晚景优游。
【梁州】人都道散消摇陆地神仙，我则道厌尘嚣箕山许由。庆生辰恰值新秋
候。一枝梧坠，六叶抽。双星南度，大火西流。这其间绮筵开香黄金兽，翠
袖捧醅斟碧玉瓯。则其那西池姥来献蟠桃，南极老重添遐算，东海翁再下仙筹。
嵩邱，华阜。高巍巍万仞横空秀，更钟厚更坚久。愿祝椿龄不老秋，名并庄周。
【余音】溪南剩把茅堂构，深隐烟霞傲列侯，闲来时抚孤松看尽云横岫。利
名不求，是非总休，似这般五福俱全世希有。　赠妓桂香秀马氏
不同桃李芳，自历风霜久。幽姿超万卉，素质压凡流。品异名优，素娥为伴
侣，青女结绸缪。古香飘玉宇银沟，清影蔽绿窗朱牖。
【梁州】银蟾影里孤根瘦，玉兔光中万粟稠。占高秋骨与繁华斗。狂蜂难觅，
粉蝶谁搜。别许那状元攀折，仙客雕搜。品题一出骚人手，声价平增了五百筹。
你看他吐新词胸藏锦绣，舞霓裳步撒香钩，整金钗指露纤柔。莫愁，见羞。紫云
红拂皆居后。□□□更清秀。总有千金未许酬，名擅青楼。
【余音】金风淅淅当时候，玉露正值秋，绣幕罗帏要消受。韩生漫偷，
荀卿漫投，都不如这一缕余馨再三嗅。　赠人
天生瑚琏材，裔出簪缨彦。莺花坛上客，诗酒社中仙。所事堪怜，俊逸张京
兆，风流司马迁。宴金丹西入瑶池，访琼仙东游阆苑。
【梁州】秦台夜月乘鸾凤，谢馆春风醉管弦。千金拣得如花面。腰肢袅娜，
体态婵娟。文禽翼比，瑞木枝连。仰见他舞霓裳风摇翠柳，临鸾镜水映红莲。则
这捧霞觞翠袖殷勤，按银筝珠玑错落，歌白雪金玉相宣。百年，业冤。姑苏台下
重相见，意绸缪情眷恋。山海深盟胶漆坚，永保团圆。
【余音】毫分不惜蝇头利，十万曾缠鹤背钱，红景乡中姿欢宴。行携素手，
坐并香肩，似这般美满恩情世间鲜。　咏雪景
千山鸟罢飞，四野云同螟。九天敷上瑞，万国贺升平。积素堆琼，幻出冰壶
镜，妆成白玉京。那时节拥蓝关马足难行，临蔡地兵威越整。
【梁州】这其间江头有客寻归艇，我这里醉里题诗漫送程。你看他溯澄江下
不减王猷兴。冲开鹭序，荡散鸥盟。梨花乱撒，柳絮飘零。那时节酒停斟听唱阳
春，人将别重歌古郢。想当初钓鱼人击冻敲冰，骑驴客冲寒忍冷，牧羊徒守节持
旌。美名，擅称。辉光照耀终难泯，他每志坚贞秉忠正。一片丹衷贯日星，流播
芳馨。
【余音】香缣貌得三冬景，彩笔吟成万古情，临行持此为相赠。则愿你艺超
薛谭，才压秦青，那时节声价超迁迈夷等。　寿人八十
南山颂载歌，北海樽频敬。西池桃并结，东土佛重生。八秩初登，伫见膺三
聘，行看受七征。享期颐松柏遐龄，宜受用桑榆晚景。
【梁州】我则见碧天边一点孤星现，陆地上千枝火树明。正生甲却值元宵景。
欢声涌沸，弦管铿锵。高开绮筵，胜会宾朋。捧遐觞翠袖殷勤，歌白雪金钗列整。
人都道降长生蓬岛仙乡，跻寿考香山老宿，东升平洛社耆英。本是个德星，寿星。
从今五福都兼并，顺天时乐天性。见尽黄河几浅清，则愿寿等岗陵。
【余音】庄庭椿老枝偏盛，海屋筹添数倍增，看来年渭水风云庆。名流汗青，
功莲良平，那时节爵位高崇列台鼎。　咏白牡丹
不将脂粉施，自有天然态。羊脂轻捻就，酥乳砌成来。夹叶重台，妖红冶艳
都难赛。素质檀心可喜煞，水晶球无贬无褒，白玉瓣不宽不窄。
【梁州】彻赚得寻芳客争探斗买，勾引得惜花人浅耨深埋。冠群不入凡流派。
沉香亭馆，碧玉台阶，黄蜂难觅，粉蝶难猜。倚东风连理争开，迎晚日并蒂相偕。
我则道紫麝脐调合就天香，白凤翎铺排着国色，玉梅英妆点出容额。洁白，莹白。
涅难缁标格堪人爱，困雕阑脉脉犹黄你。卯酒才消晕粉腮，那时节笑靥微开。
【余音】歌钟到处携欢约，舞袖飘时压善才，博得个能是的名儿自多赖。再
休去迷花恋色，再休去惹垢沾埃。他本是个救苦难的观音离南海。
水龙吟 见水田乐之
顾璘（明代）

潺潺碧涧归田，山人自识山家趣。开春阳动，土膏融暖，便脩农务。

黄犊翻泥，青秧刺水，爱逢时雨。但完官两税，供家八口，万事何、思何虑。

细数古来豪杰。犁锄边、尽多乐处。伊尹深耕，孔明薄种，甚生出处。

江左夷吾，终南捷径，岂堪俦侣。判穷达由天，卷舒在我，證却此、生公据。
玉团儿
周邦彦（宋代）

妍姿艳态腰如束。笑无限、桃粗杏俗。玉体横陈，云鬟斜坠，春睡杏熟。

夕阳斗转阑干曲。乍醉起、余霞衫肉。搦粉搓酥，剪云裁雾，比并不足。
镜听词
王建（唐代）

重重摩挲嫁时镜，夫婿远行凭镜听。
回身不遣别人知，人意丁宁镜神圣。
怀中收拾双锦带，恐畏街头见惊怪。
嗟嗟暩暩下堂阶，独自灶前来跪拜。
出门愿不闻悲哀，郎在任郎回未回。
月明地上人过尽，好语多同皆道来。
卷帷上床喜不定。与郎裁衣失翻正。
可中三日得相见，重绣锦囊磨镜面。
庞婆报儿儿即倚锄立化图赞
释绍昙（宋代）

小姝先行，老爷踵去。
无意奔丧，急寻死路。
哭泣煞孤孀这老娘，钁头边事难分付。
枕上闻子规二首
杨万里（宋代）

去年借宅寄生儿，今岁群儿又学伊。
差面见他莺与鷰，向人强道不如归。
乌生八九子
张家珍（明代）

深谷有郁林，繁城多芳躅。盛衰各有故，所分在显伏。

不见城头树上乌，巢有八九雏。高栖远啄身乐妻子腴，智则不足灵有馀。

曾噪将军树，又集大夫居。告人凶吉，亡己安危。世人自福不汝德，世人招祸则汝责。

吁嗟汝乌何不呼雏辞南飞去北，从今勿攫道傍肉。

续弦断竹，世上机关备险毒。
赋庐山
李曾伯（宋代）

地据九江汇，天教五老看。
孤标横碧落，百里见青峦。
星斗光堪摘，烟霞秀可餐。
何时谢人事，膏秣以从盘。
句
张俞（宋代）

千年黄鹤无消息，满自空寒万里秋。
无题
廖行之（宋代）

州牧谁能举，邦人愿借情。
声名简宸扆，恩信著湘城。
庞统才何陋，班超策故平。
何如今别驾，膏泽与江横。
邓尉探梅即景二首 其一
方仁渊（清代）

万树柔桑万树梅，纷纷都属济时材。就中谁是调羹者，莫隐深山烂缦开。
诉衷情·英公清列出尘缘
侯善渊（元代）

英公清列出尘缘。不系利名牵。逍遥任居云水，知命乐天然。穷妙理，悟幽玄。谨修仙。功成归去，引汝朝元。稳步金莲。
自梁溪放船至月山书屋探梅
黄蛟起（清代）

新霁放船来，闻香始见梅。溪桥粗领略，书屋又徘徊。

地僻春行遍，枝寒雀啅开。病夫聊自遣，坐对一持杯。
和刘濬见贽韵
陆文圭（元代）

踽踽凉凉莫我知，读书渐懒任嘲师。
荷锄亦欲耕绵上，把钓因思人汉陂。
姑镶著鞭先士稚，何须举扇障元规。
巴人白云难同调，今古应无两子期。
和文与可洋川园池三十首 霜筠亭
苏轼（宋代）

解箨新篁不自持，婵娟已有岁寒姿。
要看凛禀霜前意，须待秋风粉落时。
淳祐祭海神十六首
佚名（隋代）

昭格灵贶，祀典笔升。
牲牲告弃，雕俎是承。
荐虔效物，省德惟声。
灵其有喜，万宇肃澄。
夏日六首 其五
徐瑞（宋代）

我生尚友千载，不愿争名一时。闭门写范滂传，饱饭和渊明诗。
夜长
韩淲（宋代）

夜长残雪小楼中，拥被闲思又一冬。灯影易昏炉渐冷，只消斜月五更钟。
蕃侍舅翁衡州史君游吉阳山舅翁举往年与南涧
赵蕃（宋代）

出郭雨遽止，下山云复收。
人疑有神护，神若为人谋。
败壁凄凉句，邻家断续讴。
明年回雁上，应忆此山头。
旧朝衣
牛焘（清代）

晚节辞荣衣锦归，记曾陪宴赐宫绯。朝衫也逐秋光老，酒涴烟痕带夕晖。
客愁
释惠琏（宋代）

向来春兴自不浅，老去客愁还复深。
半夜蜀禽呼梦破，柳风桃雨总关心。
题杜子美书室
赵抃（宋代）

直将骚雅镇浇淫，琼贝千章照古今。
天地不能笼大句，鬼神无处避幽吟。
几逃兵火羁危极，欲厚民生意思深。
茅屋一间遗像在，有谁于世是知音？
思越人
贺铸（宋代）

京口瓜洲记梦间。朱扉犹映花关。东风太是无情思，不许扁舟兴尽还。

春水漫，夕阳闲。乌樯几转绿杨湾。红尘十里扬州过，更上迷楼一借山。
禅人并化主写真求赞 其一九一
释正觉（宋代）

两眼碧，一面黄。舌头不掉，鼻孔难藏。老兔静弄魄，灵犀通得光。

历历机感兮，何用思量。
首正有感二首
陈藻（宋代）

听说从前我未生，知书不话衩衣行。
平时街上齐冠带，况是人间岁节更。
句
邵琥（宋代）

碧桃红杏神仙府，粉壁朱门将相家。
题唐山人莲叶舟二首 其二
胡应麟（明代）

琴书一榻任夷犹，画桨朱帘荡碧油。夕趁蒹葭移远岸，晨搴荷碧入中流。

飘飘舴艋风前戏，汎汎蜻蜓日下游。莫笑米颠今载见，孤山双鹤在湖头。
即目
李郢（唐代）

自笑腾腾者，非憨又不狂。何为跧似鼠，而复怯于獐。

落拓无生计，伶俜恋酒乡。冥搜得诗窟，偶战出文场。

爱雪愁冬尽，怀人觉夜长。石楼多爽气，柽案有馀香。

运去非关拙，时来不在忙。平生两闲暇，孤趣满沧浪。
再六次韵徐子英江楼
方回（元代）

最愁人处最高楼，空望三神想十洲。
大药不灵从老病，把茅酒在盍归休。
许追竹士陪梅友，肯羡蜂王慕蝶侯。
曾点当时未舍瑟，谁知心地异由求。
北京八景 其五 蓟门烟树
金幼孜（明代）

平野荒荒接蓟门，淡烟疏树碧絪缊。过桥酒幔依稀见，附郭人絪远近分。

翠羽落花行处有，绿阴啼鸟坐来闻。玉京尽日多佳气，缥缈还看映五云。
太一宫成奏告礼毕秦枢密有诗示秘阁次韵一首三绝 其四
周紫芝（宋代）

至治非关黍稷香，可须巫觋降殊祥。公今重草周公颂，不和东皇第一章。
张守唱和红字韵诗八首
刘子翚（宋代）

济难资长策，常怀国士风。
秦强因将白，鲁弱更蒐红。
叹已怀孤愤，忧时咏小戎。
儒冠须勿溺，邂逅亦成功。
杂题
陆游（宋代）

传家只要存书种，学道当知养圣胎。
宁使终身迁比景，莫令一物污灵台。
奉和圣制送张说上集贤学士赐宴赋得谟字
贺知章（唐代）

西学垂玄览，东堂发圣谟。
天光烛武殿，时宰集鸿都。
枯朽沾皇泽，翾飞舞帝梧。
迹同游汗漫，荣是出泥涂。
三叹承汤鼎，千欢接舜壶。
微躯不可答，空欲咏依蒲。
读汉书四绝 其二
郑善夫（明代）

子陵不废桐江钓，才力还堪比傅岩。汉室规模故人意，只馀糠籺落空谈。
游喷玉岩
甘学（明代）

息履岩头再振衣，千秋回首忆同谁。水声不似当年响，石壁犹同去日诗。

野老扫苔惊客暮，山花催鸟报春迟。未知真隐归何处，斜照阑干半谢时。
歌赠叶季质
陈长方（宋代）

叶子哦诗风雨寒，时时和墨摇笔端。
江山万里入寸纸，杳霭孤鸿残照閒。
沧洲散发径欲往，已觉置我江之干。
一身幺麽仅如许，胸次奈君湖海宽。
酒狂稍稍芒角露，扫出怪石苍松盘。
他人崎岖作能事，君独笑谈聊一戏。
青鞋布袜自寻山，四十无家疑家世。
莫歌长铗归来乎，不须苦吟频捻须。
但将美酒浇磈磊，里社年丰皆可酤。
醉来横眠醒读书，长康非痴君岂愚。
身閒无事肯过我，更作天姥当庭除。
七言和王微之渔阳图
沈遘（宋代）

燕山自是汉家地，北望分明掌股间。休作画图张屋壁，空令壮士老朱颜。
独夜
吕南公（宋代）

悠悠此世路，窘窘诸生业。究竟非所宜，俱为谬参涉。

三年就羁旅，万事转拘劫。故山归无月，独夜梦黄叶。
偈颂六十五首
释普济（宋代）

去日炎威重，归时秋半过。
林间坐盘石，不觉笑呵呵。
不笑仰山坐锹叉手，不笑地藏博饭栽田。
二胜米料人人有，笑他饿死饭箩边。
奉和李大夫同吕评事太行苦热行，兼寄院中诸
刘长卿（唐代）

迢递太行路，自古称险恶。千骑俨欲前，群峰望如削。
火云从中出，仰视飞鸟落。汗马卧高原，危旌倚长薄。
清风竟不至，赤日方煎铄。石枯山木燋，鳞穷水泉涸。
九重今旰食，万里传明略。诸将候轩车，元凶愁鼎镬。
何劳短兵接，自有长缨缚。通越事岂难，渡泸功未博。
朝辞羊肠阪，夕望贝丘郭。漳水斜绕营，常山遥入幕。
永怀姑苏下，遥寄建安作。白雪和难成，沧波意空托。
陈琳书记好，王粲从军乐。早晚归汉廷，随公上麟阁。
梅花七律
张道洽（宋代）

子真世裔神仙种，和靖家风冰玉身。
只此玲珑三数蕊，不知收拾几多春。
香浮静夜天知己，影浸寒池月写真。
留待楚骚千载恨，花中谁识独醒人。
西窗
归子慕（明代）

梅阴荫西窗，实繁枝叶低。
小鸟时来鸣，向我如栖栖。
一鸟鸣未已，一鸟随和之。
鸟声处处起，高下声参差。
日出闻鸟声，不觉日已西。
池塘小雨过，夕阳鹧鸪啼。
胡夫人挽诗 其三
周麟之（宋代）

旧倚韩康伯，高堂坐累茵。曩先归厚夜，今又失灵椿。

族党千车会，阶庭五鼎陈。季能当大事，无负玉堂人。
出城所见赋五题
宋祁（宋代）

二月雨堪爱，霏霏膏泽盈。
添成竹箭浪，催发杏花耕。
迥湿风头冷，微含日脚明。
居然嘉应在，谁是束长生。
是日晚独酌小吴山下 其一
顾清（明代）

捲却图书坐晚凉，小山松柏共苍苍。本非清庙朱弦器，曾上銮坡白玉堂。
右史殿撰吴之平挽章二首
曹彦约（宋代）

阃制恩威足，边防戍守牢。
政平多暇日，民费绝秋毫。
豹尾天光近，螭头地势高。
孰令黄石水，旦旦只空号。
五月二日同叔问过弥陀阁观山中飞瀑
程俱（宋代）

飞泉落青冥，掩冉振森木。惊雷殷厚地，喷薄转空谷。

崩湍争喧豗，漱此千丈玉。汹如秦军破，势比不周触。

初疑三峡移，无乃九井蹙。云中阿兰若，峻岭锁重麓。

悽寒绝人境，共此媚幽独。长饥不难忍，洗耳谢羁束。

君方应时须，我已甘脱粟。正恐山不深，从今友麋鹿。
春日杂诗 其五
陈士廉（清代）

七宝庄严妙道参，敕书初拜紫囊函。淮王何意私鸡犬，得附青云自不凡。
赠张绘秘教九题 其五 诗狂
林逋（宋代）

岸帻都旁若，穷搜无遁形。写嫌僧阁窄，吟怕酒船停。

绝顶寒曾上，闲门夜不扃。兴阑犹拍髀，毫末视青冥。
渔
翁森（宋代）

三月桃花浪暖初，隔溪人问有鱼无。
回言未纳官租税，不敢私将网下湖。
送吉州云上人
释法薰（宋代）

语言动静总天真，叉手徒劳问别人。
旧说青原白家酒，子归切忌再沾唇。
白云起封中诗（题中用韵，六十字成）
吕温（唐代）

封开白云起，汉帝坐斋宫。望在泥金上，疑生秘玉中。

攒柯初缭绕，布叶渐蒙笼。日观祥光合，天门瑞气通。

无心已出岫，有势欲凌风。倘遣成膏泽，从兹遍大空。
送元举宫苑秀州钤辖
刘弇（宋代）

插犀头角何峥嵘，紫棠色照长弓骍。不学蠹鱼只浪死，聊因跃弓酬生平。

奏书明光觅自试，臣有胆武前无勍。俞音一朝九天下，莹膏瘦铁虬铿鸣。

坐上少年勿遽起，请听此日吴趋行。吴中风物妙绝杀，槜李髹碧辉连甍。

紫崖阴洞泄神秘，霓旌羽帔嬉仙灵。鲈肥閟滑匕箸好，鸥眠凫浴波澜明。

突烟昼恬夜柝死，元戎退案休千兵。诗成青天送白眼，由拳洒作千鸦惊。

金船烂漫贮春色，叶底数花馀几英。吴酸挨肠去宿滞，楚舞挑客留瘦情。

功名成就付偶尔，要是行乐宽吾龄。迢迢汴水滴油驶，暖烟画鹢酣双旌。

回头应笑东方生，胡为索米长安城。
春晓
卢大雅（明代）

弱柳摇烟落絮轻，绿阴初长小池平。
杜鹃处处催春急，不是东风太薄情。
郊进退律赋水乡三实
唐士耻（宋代）

冰雪胸怀七泽姿，纤纤舞袖学双飞。
袢襟应念人间世，灌顶何如山上芝。
荷叶巧偷鹦鹉背，莼丝密缀燕雏衣。
回塘相伴薰风里，争看臙脂黛绿施。
御苑采茶歌十首
熊蕃（宋代）

云腴贡使手亲调，旋放春天采玉条。
伐鼓危亭惊晓梦，啸呼齐上苑东桥。
后死
陆游（宋代）

后死非初望，馀生只自悲。旧交孤剑在，壮志短檠知。

行步虽依杖，光阴未付棋。为农自当力，不为学豳诗。
偈颂八十五首
释妙伦（宋代）

四月八，生悉达，
天上人间闹聒聒。老韶阳，
要打杀，争似只园妥水蓦头泼。
阿呵呵，虽是死蛇，
会弄也活。
望湘人 赠杜茶村次邓孝威韵
吴绮（清代）

忆曹刘并驾，吴楚连横，狎盟曾推时语。邓尉凄凉，杜陵飘泊，中推离群谁与。

十载分襟，一朝联袂依然尔汝。念绨袍、范叔生平，揽赠翻成凝伫。

此地颜苏旧处。有文章宾客，留欢林溆。肯胜迹而今，车笠顿忘缟苎。

好将烟水，收成佳句，题向城南棋墅。且莫令、千古湖山，轻笑词人归去。
曹梦良自许峰来访留山间数日赋诗数十章复出四绝见赠次韵 其一
王十朋（宋代）

径荒犹有渊明菊，囊涩宁求季子金。老矣此身何处著，入山惟恐未能深。
题曾景山通判寿衍堂
杨万里（宋代）

风月暂平分，为霖喜有人。斯堂非浪扁，佐主寿跻民。
笔离手
薛涛（唐代）

越管宣毫始称情，红笺纸上撒花琼。
都缘用久锋头尽，不得羲之手里擎。
彦光示诗有释氏之语复次韵
谢薖（宋代）

历眼浮荣逐日新，谁知澄寂本非尘。吾曹例作区中士，此味全输世外人。

空里华生均是病，衣中宝在却忧贫。是间枯淡君姑置，且办芳尊醉早春。
自阮溪溯西江夜宿𤀌川口
区怀瑞（明代）

云峰夕烟合，𤀌浦秋风生。惆怅江村暮，苍茫孤客情。

水花兼雨乱，岸苇带潮平。不待闻征雁，先令旅梦惊。
郊庙歌辞。周郊祀乐章。武舞乐
佚名（唐代）

圭瓒方陈礼，干旄乃象功。成文非羽籥，猛势若罴熊。
挽如老归真
李昴英（宋代）

不见才三日，喧传已坐亡。
平生功生到，垂绝偈言香。
缘分无高刹，禅名却四方。
开包残藁在，切勿放毫光。
采药候潮山宿山顶精蓝夜中望海
谢翱（宋代）

蛟门南去鸟，此地望迢迢。
积湿侵幡黑，生寒入梦飘。
见灯归舶夜，闻偈解衣朝。
土植皆为药，山枝不满樵。
暗光珠母从，秋影石花消。
拟候槎回汉，宁甘客老逊。
却寻徐福岛，因问秦皇桥。
於彼看日出，羽旌焉可招。
还乡杂诗 其二
高望曾（清代）

山行不逢人，尚余豺虎迹。下马读残碑，道旁小歇息。

乡人荷担来，累累此何物。前肩挂髑髅，后担束骸骨。

为言荒村中，狼藉无人恤。官局论斤买，易米计亦得。

败骼搀牛羊，真伪孰能别。山南净慈旁，山北栖霞侧。

荒冢何纷纭，千魂共一穴。岂无忠与贞，岂无豪与杰。

身后谁得丧，都付一丘貉。俯首念妻孥，泪下衣襟湿。
石头田
方回（元代）

昼欲求一淘，有灶无灶烟。
夜欲求一榻，有屋无屋椽。
历历数百里，无人居道边。
问言何至此，我亦为恍然。
江西走荆蜀，行行三十年。
铃卒递羽檄，贩夫骈担肩。
观国上秀士，奉使骤达官。
车马或相遇，往往皆衣冠。
后陇竹未断，前坡花已妍。
入肆欲美酒，既醉不问钱。
是时鬓如漆，浩歌无忧端。
岂谓再至此，满颐霜雪攒。
寻觅旧题壁，脱落迷榛菅。
乾淳老前辈，间有数字完。
昔时所见人，往往沉重泉。
翕张孰移斡，隆替更变迁。
云暧淡竹岭，雨昏石头田。
我仆既已惰，我马复不前。
慷慨一以思，古有行路难。
难更莫如今，怀古空永叹。
重赠张籍
牟融（唐代）

旧日仪容只宛然，笑谈不觉度流年。凡缘未了嗟无子，

薄命能流不怨天。一醉便同尘外客，百杯疑是酒中仙。

人生随处堪为乐，管甚秋香满鬓边。
微雨，玉井亭观荷
杨万里（宋代）

猛雨打万荷，怒声战秋鼙。
水银忽成泓，一泻无复遗。
不如微雨来，翠盘万珠玑。
荷翻珠不落，细响密更稀。
清如雪触窗，三更梦闻时。
语君君不信，对境当自知。
倡修登瀛桥费款太钜负债难偿赋诗三首 其二
王荫桐（清代）

不学虚无不坐禅，反随僧道募桥缘。风吹皱水干何事？波卧残虹历有年。

瀛路重开当共愿，债台难下果谁怜？半生只为贪名误，艰苦虽尝莫怨天。
登罗星洲文昌阁
袁景辂（清代）

春光无近远，往往在僧寺。地静心亦清，寓目皆生意。

小阁水中央，四顾临无地。纤鳞戏萍末，初鸟鸣天际。

波涛拥新色，云峦落空翠。一一阁中景，尽泄三春秘。

登览旷心神，余怀此独契。
送周起宗经干赴桂林帅幕
杨万里（宋代）

乃翁昔梦飞入月，东字分明篆银阙。
明朝占梦占者云，一甲八银更何说。
绍兴大对奏集英，天风吹下胪传声。
作者亡银拜恩了，乃翁甲科第八名。
十年一武可凤沼，邵阳别驾今宿草。
子今端能读父书，伏犀美髯一似渠。
当时父执今左相，鸿钧播作幕府梧。
问天一雪乃翁屈，屈入鵷行缀簪笏。
送曹士弘四明丈亭巡检并呈前尚书翰林学士王
方回（元代）

之子博古今，妙年着儒冠。
顾肯易戎服，屑为游徼官。
未喜弓力武，尚爱虀盐酸。
紫面颊骨耸，赤心胆气完。
得非真将种，终当拜汉坛。
曰予俎豆学，素不梦粪棺。
甬东富海物，槁鲜供烹餐。
曰予岂嗜味，啖茹实所安。
共惟伯厚父，三入专金銮。
万古贮胸次，四溟涸毫端。
今年七十五，两纪歌考槃。
举世一景独，晚进再拜难。
庶几因此行，抠衣趋门阑。
幸不辞孺悲，昼夜勤仰鑽。
列宿共辰极，众羽朝祥鸾。
万物各从类，同心臭如兰。
去去不可追，著鞭驶征鞍。
我亦意欲往，惜哉步蹒跚。
亭下
储泳（宋代）

亭下冷泉清，松深地绝尘。
细看门外村，几换寺中人。
别嶂孤猿晓，幽花百鸟春。
坐来危石上，疑是比丘身。
次韵向元伯春晚有作
黄庶（宋代）

好花未得千场醉，风雨飘零又一春。
自是劳生无暇日，芳菲何处解孤人。
次黄仲甄峡中韵
李流谦（宋代）

九江度尽恶风波，峡口窥天一握多。
亦爱吾庐觉归好，数乘此握奈观何。
响迎涛濑将愁上，青惜峰峦等梦过。
不管行人听不得，暝猿和雨啸云萝。
鳗井
刘学箕（宋代）

人言此井有灵源，潮落潮生透海门。
陵谷未须穷变易，朱墙裹濮王园。
长至日与诸生别后独步星岩
张嗣纲（明代）

灰飞葭管日，长剑倚江关。过眼浮云尽，虚心白昼间。

塞鸿天外起，岩树望中扳。薄暮疏钟急，探奇一往还。
句 其四
赵崇嶓（宋代）

湖海三生梦，乾坤一寸心。
月夜阻风，泊舟太湖石塘南头四首
杨万里（宋代）

到得松江每不欣，何曾晴快遇清真。
此行作意追胜境，入夜阻风还闷人。
万里青天一轮月，三更雪浪太湖春。
若教白日来经此，不见新熔万顷银。
次韵寅庵四首
黄庭坚（宋代）

四时说尽庵前事，寄远如开水墨图。
略有生涯如谷口，非无卜肆在成都。
旁篱榛栗供宾客，满眼云山奉燕居。
闲与老农歌帝力，年丰村落罢追胥。
同潘寰瀛王尧韭集梁澹明馆赏菊
李之世（明代）

晶波窅窅漾池光，平曳素云过短墙。才到阶庭惊韵石，坐来衣短染奇香。

草沾馀暖犹含绿，菊领新寒尽吐黄。清露冥濛灯晻霭，恍疑身醉辋川庄。
望梅 春城望纸鸢
陈维崧（清代）

夹衣初飏。渐梅须坠粉，桃腮堆绛。鸭头波、倒浸春云，风日美、一天纸鸢都放。

队队儿童，竞喧笑、绿杨门巷。正偷将残线，趁取新晴，恣情游赏。

将扶乍低旋漾。把溪烟搅碎，晴空扑响。漫掠他、青粉墙西，惹翠袂遥凭，红闺凝望。

急景难淹，又天半、夜灯初上。见火蛾旋绕，飞下雪梨十丈。
题机声镫影图
汪中（清代）

偏露遭天罚，饥寒仰母慈。自经风木痛，长废蓼莪诗。

严漏知冬尽，残舂迫岁荒。米盐来日计，镫下几回肠。

织成看满幅，诵久听终篇。未觉寒宵永，悠悠十五年。

夜长资火力，天晓惜膏残。比似吾亲苦，煎熬渐欲乾。

裁到胜衣日，长为负米游。已知贫贱累，仍作别离愁。

日短何由爱，云飞且自望。百年将母计，气尽是空囊。

寡鹄应悲早，衔鱼忽就枯。可怜八九子，不及城上乌。

衣敝犹馀线，檠寒尚有膏。尽人由顾复，生我最劬劳。

空堂人独坐，微雨夜三更。静想童年事，凄凉似隔生。

几经白云渡，渡口水潺潺。亲年与流水，一往俱不还。

须眉今老大，儿女自团圞。惆怅前宵梦，依然膝下欢。

此情君不忘，在昔我曾经。历历伤心事，披图老泪零。
季冬淇邑感怀
李氏（清代）

寥寥书馆客中居，况值穷冬百事疏。薄枕忆家千里外，寒窗兀事五更初。

飘零木叶侵幽径，落寞霜华满敝庐。时系寸心归未得，残镫挑尽独踌躇。
玉清宫初阳台
徐集孙（宋代）

守药胎仙去不来，空留山顶炼丹台。
明眸炯炯初阳在，知隔人间几劫灰。
秋夜听高调凉州
白居易（唐代）

楼上金风声渐紧，月中银字韵初调。

促张弦柱吹高管，一曲凉州入泬寥。
蝶恋花 和孙蒲江□□上元词
魏了翁（宋代）

又见王正班玉瑞。霁月光风，恰与元宵际。横玉一声天似水。

阳春到处皆生意。

十载奔驰今我里。昔□元非，未信今皆是。风月惺惺人自醉。

却将醉眼看荣悴。
厚之将试三卫有诗谢人送蒲萄为次韵
王安中（宋代）

云海龙须断不殊，累累犹带夜光珠。直应酿作春醅绿，传与凉州亦丈夫。
过华山怀白云陈先生
张咏（宋代）

性愚不肯林泉住，强要清流拟致君。今日星驰剑南去，回头惭愧华山云。
梦寐
吕南公（宋代）

偶入重城坐客堂，年年风味只荒凉。春花秋月各无味，晚鼓晓荒俱断肠。

别恨不堪诗控引，高情犹赖酒分张。著书耕钓平生事，梦寐西村五亩桑。
石碛阻雨夜分睡觉枕上
李之仪（宋代）

一夜雨不止，渡江还不能。谁知未归客，独自对孤灯。

禄食强作主，生涯端是僧。都来如一梦，随处且腾腾。
雨中同申笏山寓直西苑
吴肇元（清代）

宫观郁相望，霏微花气香。风生高柳外，秋起暮云傍。

岚翠冲帘湿，蝉声带雨凉。共来搔短鬓，应已愧长杨。
处士妻十首
刘克庄（宋代）

何必如郎伯，区区禄万钟。
辟纑并织屦，足了一生中。
浙西刈禾以高竹叉在水田中望之如群驼
曹勋（宋代）

浙西纯种晚秋禾，更得明年雨不多。
且刈且歌丰岁甚，平洋弥望列明驼。
贺新郎·云卧衣裳冷
辛弃疾（宋代）

云卧衣裳冷。看萧然、风前月下，水边幽影。罗袜尘生凌波去，汤沐烟波万顷。爱一点、娇黄成晕。不记相逢曾解佩，甚多情、为我香成阵。待和泪，收残粉。
灵均千古怀沙恨。恨当时、匆匆忘把，此仙题品。烟雨凄迷僝僽损，翠袂摇摇谁整。谩写入、瑶琴幽愤。弦断招魂无人赋，但金杯的皪银台润。愁殢酒，又独醒。
观陕西图
刘敞（宋代）

乘槎汉使者，聚米马将军。关塞他年阻，河山此座分。

悠悠伤战骨，处处怒妖氛。未分儒生老，深希笔砚焚。
郊庙朝会歌辞绍熙元年恭上寿星圣皇太后至尊
佚名（隋代）

涓辰协吉，时维春元。
上册三殿，旷古无前。
思齐重闻，积庆有源。
是尊是崇，帝心载虔。
秋日登篸览楼
宋登春（明代）

远客不宜秋，况登江上楼。
心随胡雁灭，身为楚云留。
汉广饶菰米，湘清聚白鸥。
寒砧何处发，落日动乡愁。
侍御林君钺乃尊紫霞先生寿
湛若水（明代）

有子骑青骢，青骢何桓桓。我马愧不如，谁马气如云。

下马为拜愧，因以知其人。若人抱忠孝，君家有严君。

再试乃卷怀，临世濯垢氛。我欲从紫霞，遨游于无垠。

聊用谢短世，永以寿千春。
三月三十日前人有诗云共君今夜不须睡未到晓
郭印（宋代）

三春浑索寞，百卉任摧残。
有感诗频赋，无懽酒易阑。
调和思玉烛，延驻仗金丹。
难击西飞日，吾心一寸寒。
矮斋杂咏 上巳
华岳（宋代）

桃溪喷火柳拖烟，如豆青梅已半酸。燕子怯春归未得，一帘风雨杏花寒。
甲午淮幕和萧应父赠郑允蹈韵
李曾伯（宋代）

客来远自洞庭浜，一笑相逢耳竞倾。
把酒未须论后约，读书已竞欠前生。
畴堪太乙青藜照，亦有丰城宝剑精。
近在眼前休蹉却，君如未识问君平。
送玄岩上人归西蜀
贾岛（唐代）

玉垒山中寺，幽深胜概多。药成彭祖捣，顶受七轮摩。

去腊催今夏，流光等逝波。会当依粪扫，五岳遍头陀。
月出东林客窗上疑梅花影
吴莱（元代）

朔风何处寒梅发，江水悠悠路超忽。逢花不语疑见人，对影非超却因月。

纵使无花意自同，谁知有影色俱空。回头不见东林树，犹胜罗浮是梦中。
与村邻聚饮
陆游（宋代）

冬日乡闾集，珍烹得?尝。
蟹供牢九美，鱼煮脍残香。
鸡跖宜菰白，豚肩杂韭黄。
一欢君勿惜，丰歉岁何常？
雪夜
周紫芝（宋代）

病眼怕遥夜，宿炉依小温。酒醨嫌雪厚，书细苦灯昏。

残腊归时梦，他乡尽处村。可怜双白鬓，深闭一蓬门。
送陈德林巡辖
刘克庄（宋代）

拔丁而去矣，袖瓦似要之。
谁道州人薄，君行有彩旗。
书去年临别画疏林暮鸦与季康
程嘉燧（明代）

荒林几点隔江山，犹是离心落照间。
从此邗沟自明月，寒鸦无数夜飞还。
傅岩小酌于草堂因继前韵纪赠岩叟 其二
欧阳澈（宋代）

磊落胸襟造道真，江湖十载自由身。虽无伟绩留当世，恰有清名异众人。

角里先生常愿友，香山居士每求亲。抠衣顾我虽几数，赖得诗翁诱善邻。
送比部张武程老师谪外便道还楚
何吾驺（明代）

击筑高歌行路难，嗟君此别出长安。九年拙吏应多罪，三叠愁弦不敢弹。

过鲁凄凄寒食尽，还荆忽忽暮春残。孟林好问当年事，莫向风前说谪官。
景南将赴武昌道出剡溪戏成赠行
赵汝腾（宋代）

丈夫未遇时，流俗多白眼。
张耳能致千里客，相如竟辍万金产。
能子一切英，要路争力挽。
行行取侯封，何必守蠹简。
偈颂二百零五首
释正觉（宋代）

吸尽西江向汝道，马师不肯落荒草。
三千刹海一成秋，明月珊瑚冷相照。
克复后登安国寺阁
唐彦谦（唐代）

千门万户鞠蒿藜，断烬遗垣一望迷。

惆怅建章鸳瓦尽，夜来空见玉绳低。
夜静
何延庆（清代）

夜静疏星落，山深冷雨悬。浮云如客倦，寒月逼人眠。

性命怜知己，功名负少年。那堪成老大，终岁警烽烟。
瀼西寻少陵故宅不得
黄琮（宋代）

君心出峡水，日夜趋襄阳。萍踪滞夔府，两鬓成秋霜。

西阁闻猿声，终日涕泗滂。白盐与赤甲，万仞山苍苍。

我来寻瀼西，村树亦已荒。故券傥可得，为君新草堂。
送萧瑞卿
杨万里（宋代）

异县二百里，分襟五十年。
肯来寻病者，相对各苍然。
举似儿时话，茫如梦里烟。
残花犹可醉，细酌未须眠。
禅人并化主写真求赞
释正觉（宋代）

眼深眉长，口阔面黄。
秋月破夜色，古澗含秋光。
念萌自得出没像，功转不落偏正方。
拈起能来应机用，者回触处露堂堂。
满目云山楼
高克恭（元代）

溪头白鹭来相安，溪上红桃雨打残。满目云山为谁好？一川晴色上楼看。
谒尧帝庙（桂州尧庙有开元二年弥明谒尧诗，自宋镌石）
轩辕弥明（唐代）

祖龙开国尽遐荒，庙建唐尧镇此邦。山卷白云朝帝座，

林疏红日列仙幢。巍巍圣迹陵松峤，荡荡恩波洽桂江。

瞻仰威灵共回首，紫霞深处锁轩窗。
杂兴四首 其三
方一夔（宋代）

满目风埃落日低，拳支醉颊面山西。平堤树密欲藏寺，古渡舟横不碍溪。

渺渺几竿秋水净，哑哑三匝夜乌啼。老来独有诗情在，口占新晴付小溪。
长相思
曹邺（唐代）

翦妾身上巾，赠郎伤妾神。郎车不暂停，妾貌宁长春。

春天无停雪，沧海无停津。遣妾空床梦，夜夜随车轮。
曹侯善政颂
黄庭坚（宋代）

曹侯辍耕，学于上国。
进士起家，为吏有绩。
虽窭人子，孔武且硕。
我惠我威，养我好子。
我勤我暇，不借吏史。
虎暴人境，肆作机穽。
侯曰彻之，病在乎政。
惟此戾虫，乃与政通。
风林岑蔚，征夫不逢。
我作颂声，与民歌之。
不诬方将，俾勿磨之。
贺秀岩李工侍七首
程公许（宋代）

拟结三间剩种梅，要令绕屋积琼瑰。
与公酥酪元同味，投老时须共一杯。
疏篱
陆游（宋代）

数掩围柴荆，王维画不成。
尤怜月中影，特地起诗情。
柳花
白玉蟾（宋代）

闲傍珠帘散漫初，垂垂欲下得风扶。
绣床渐满圆还碎，醉目遥看有似无。
只见鱼吞池面水，不知萍满岸头湖。
往来无数香毬子，粘缀春衣自不须。
更鼓
徐威（明代）

朝挝东方日，夕挝西方月。
日月挝不穷，挝落人头雪。
后山烟火生，前山烟火灭。
侵挠桃花红，夜半风瑟瑟。
秋雨滴梧桐，年年长柯叶。
感此发长叹，萍乡信肤说。